**ชอกกอธ** (อังกฤษ: shoggoth บางครั้งก็สะกดว่า shaggoth) เป็นสัตว์ประหลาดในจินตนิยายชุดตำนานคธูลู โดยเอช. พี. เลิฟคราฟท์ ถูกกล่าวถึงครั้งแรกในซอนเน็ต ชุด *Fungi from Yuggoth* (พ.ศ. 2472–73) ก่อนจะได้รับการขยายความในนิยาย *At the Mountains of Madness* (พ.ศ. 2474)

ลักษณะ
------

ชอกกอธจากการตีความโดยศิลปิน
ในเรื่อง *At The Mountains of Madness* เลิฟคราฟท์ได้บรรยายถึงชอกกอธว่าเป็นสัตว์ที่มีรูปร่างคล้ายกับอะมีบาขนาดใหญ่ ร่างของมันดูคล้ายกับว่าเป็นน้ำมันดินที่มีดวงตาจำนวนมากลอยอยู่บนผิวหน้า ไม่มีรูปร่างแน่นอน แต่สามารถเปลี่ยนร่างกายเป็นแขนขาหรืออวัยวะต่าง ๆ ได้ตามต้องการ เมื่ออยู่ในสภาพทรงกลมนั้นชอกกอธโดยทั่วไปจะมีเส้นผ่านศูนย์กลางประมาณ 15 ฟุต แต่ก็มีชอกกอธที่มีขนาดใหญ่กว่านั้นมาก

แม้ชอกกอธจะมีสติปัญญาบ้าง แต่โดยปกติแล้วชอกกอธก็จะแก้ปัญหาโดยการใช้กำลังและขนาดอันใหญ่โตเป็นหลัก ใน *At The Mountains of Madness* ชอกกอธใช้วิธีกลิ้งตัวเองและบดขยี้ฝูงนกเพนกวินเผือกขนาดยักษ์ที่ขวางทางขณะไล่ตามพวกตัวเอก

ชอกกอธยังปรากฏตัวในเรื่องอื่นของชุดตำนานคธูลู เช่น *The Shadow Over Innsmouth* (พ.ศ. 2474) และ *The Thing on the Doorstep* (พ.ศ. 2476) โดยมักมีบทบาทเป็นอสูรรับใช้หรือถูกลัทธิต่าง ๆ จับมา ชอกกอธนั้นมักส่งเสียงว่า "เทเคลิ-ลิ" ตลอดเวลา

### ประวัติในเรื่อง

ชอกกอธเป็นสิ่งมีชีวิตที่เกิดจากเอลเดอร์ธิงซึ่งถูกสร้างจากการตัดต่อพันธุกรรมให้เป็นสัตว์ใช้แรงงาน เนื่องจากมีร่างกายที่สามารถเปลี่ยนรูปได้ตามต้องการจึงเป็นสัตว์ที่มีประโยชน์กับการใช้งานในน้ำอย่างมาก แม้ว่าชอกกอธจะเข้าใจภาษาของเอลเดอร์ธิง แต่ก็ไม่มีจิตสำนึกที่แท้จริงและถูกควบคุมผ่านการสะกดจิตแทน

เอลเดอร์ธิงนั้นใช้ชอกกอธช่วยสร้างนครใต้น้ำ แต่หลังเวลาหลายล้านปีผ่านไปก็มีชอกกอธที่กลายพันธุ์และมีจิตใจของตนเองขึ้น ซึ่งชอกกอธเหล่านี้ได้ก่อกบฏแต่ก็ถูกเอลเดอร์ธิงปราบปรามได้ เนื่องจากวิถีชีวิตของเอลเดอร์ธิงนั้นจำเป็นต้องพึ่งพาชอกกอธในงานต่าง ๆ จึงไม่อาจกำจัดเหล่าชอกกอธให้หมดสิ้นได้ เพียงแต่จับตาดูเหล่าชอกกอธอย่างระมัดระวังมากกว่าเดิม และในช่วงนี้ก็มีชอกกอธที่วิวัฒนาการจนใช้ชีวิตบนบกได้

เมื่อเอลเดอร์ธิงได้ละทิ้งถิ่นฐานบนบกก็ได้พาชอกกอธกลับไปยังทะเลด้วย แต่ก็ยังเหลือชอกกอธที่ใช้ชีวิตบนบกได้อยู่ในเมืองที่ถูกทิ้งร้างของตน ชอกกอธที่เหลืออยู่นี้ได้เลียนแบบโครงสร้างสังคมและพฤติกรรมต่าง ๆ ของเอลเดอร์ธิงในอดีต

หมายเหตุ
--------

1. ↑  This spelling appears in the original Arkham House printing for "The Thing on the Doorstep" (1937), though the definitive manuscripts show that the proper spelling is in fact "shoggoth". (Burleson, *H.P. Lovecraft, A Critical Study*, footnote #14, p. 195.)
2. ↑  This cry is a reference to the Edgar Allan Poe novel *The Narrative of Arthur Gordon Pym of Nantucket*, which is cited in *At the Mountains of Madness*. (Pearsall, "Poe, Edgar Allan", *The Lovecraft Lexicon*, p. 332.)

อ้างอิง
-------

* Burleson, Donald R. (1983). *H. P. Lovecraft, A Critical Study*. Westport, CT / London, England: Greenwood Press. ISBN 0-313-23255-5.
* Harms, Daniel (1998). "Shoggoths". *The Encyclopedia Cthulhiana* (2nd ed.). Oakland, CA: Chaosium. pp. 273–4. ISBN 1-56882-119-0.
* Lovecraft, Howard P. (1985) [1931]. "*At the Mountains of Madness*". ใน S. T. Joshi (บ.ก.). *At the Mountains of Madness and Other Novels* (7th corrected printing ed.). Sauk City, WI: Arkham House. ISBN 0-87054-038-6. Definitive version.
* Pearsall, Anthony B. (2005). *The Lovecraft Lexicon* (1st ed.). Tempe, AZ: New Falcon Pub. ISBN 1-56184-129-3.